柳源觀瀑戲明仲
作者：劉子翬
朝代：宋

paragraphs: 山橫曉色中，綫路窮崎嶇。
何年貫日虹，飄然墮秋虛。
晴暉發燦爛，陰飆助傾輸。
淙深粉雪沸，注險龍蛇趨。
平生浩蕩胸，對此聊一舒。
蒼蒼古澄潭，彷彿幽靈居。
奇觀付豪逸，餘潤分膏腴。
來遊今七賢，賤跡欣與俱。
扶筇却軒輊，坐石安氍毹。
壁陰生小寒，賞澹樂有餘。
詩魔久已降，幽事復起予。
爲言玉堂人，五字不可無。